CELEX: 62020TN0687
Language: mt
Date: 2020-11-16 00:00:00
Title: Kawża T-687/20: Rikors ippreżentat fis-16 ta’ Novembru 2020 – Jinan Meide Casting et vs Il-Kummissjoni

18.1.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 19/68
            
         
      Rikors ippreżentat fis-16 ta’ Novembru 2020 – Jinan Meide Casting et vs Il-Kummissjoni
      (Kawża T-687/20)
      (2021/C 19/74)
      Lingwa tal-kawża: l-Ingliż
      
         Partijiet
      
      
         Rikorrenti: Jinan Meide Casting Co. Ltd (Jinan, iċ-Ċina) u 10 rikorrenti oħra (rappreżentanti: R. Antonini, E. Monard u B. Maniatis, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kummissjoni (UE) 2020/1210 tad-19 ta’ Awwissu 2020 li jimponi mill-ġdid dazju antidumping definittiv fuq importazzjonijiet ta’ fittings tal-fondut għal tubi jew pajpijiet bil-kamin, ta’ ħadid fondut malleabbli u ħadid fondut bil-grafit sferojdali, li joriġinaw mir-Repubblika tal-Poplu taċ-Ċina, manifatturati minn Jinan Meide Castings Co., Ltd wara s-sentenza tal-Qorti Ġenerali fil-kawża T-650/17 (1); u
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw seba’ motivi.
      
                  1.
               
               
                  L-ewwel motiv ibbażat fuq ksur tal-Artikolu 10(1) tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (2) (ir-“Regolament bażiku”) u tal-prinċipju ġenerali ta’ nuqqas ta’ retroattività. Ir-rikorrenti jsostnu li, skont l-Artikolu 10(1) tar-Regolament bażiku, peress li r-Regolament ikkontestat daħal fis-seħħ fit-22 ta’ Awwissu 2020, id-dazji setgħu jiġu applikati biss għall-prodotti rrilaxxati għal ċirkulazzjoni libera mit-22 ta’ Awwissu 2020. Għalhekk, id-dispożizzjonijiet tar-Regolament ikkontestat li jipprevedu impożizzjoni u ġbir ta’ dazji mill-15 ta’ Mejju 2013 allegatament jiksru l-Artikolu 10(1) tar-Regolament bażiku u l-prinċipju ġenerali ta’ nuqqas ta’ retroattività.
               
            
                  2.
               
               
                  It-tieni motiv ibbażat fuq ksur tal-prinċipju ġenerali ta’ nuqqas ta’ retroattività ta’ atti tal-Unjoni u tal-prinċipju ġenerali ta’ ċertezza legali.
               
            
                  3.
               
               
                  It-tielet motiv ibbażat fuq il-fatt li, billi adottat ir-Regolament ikkontestat, il-Kummissjoni kisret l-Artikolu 266 TFUE peress li naqset milli tieħu l-miżuri neċessarji sabiex tikkonforma mas-sentenza tal-Qorti Ġenerali fil-Kawża T-650/17. B’mod partikolari, billi impona mill-ġdid id-dazji mill-15 ta’ Mejju 2013, ir-Regolament ikkontestat allegatament injora l-fatt li din is-sentenza annullat ir-Regolament (UE) 2017/1146 (3) fl-intier tiegħu fir-rigward ta’ Jinan Meide Casting Co., Ltd. (“JMCC”), b’tali mod li d-dazji imposti fuq JMCC ġew retroattivament imħassra mill-ordinament ġuridiku tal-Unjoni.
               
            
                  4.
               
               
                  Ir-raba’ motiv ibbażat fuq il-fatt li, billi imponiet dazji b’mod retroattiv minflok ma għażlet is-soluzzjoni inqas oneruża li timponi dazji biss għall-futur, il-Kummissjoni marret lil hinn minn dak li huwa neċessarju sabiex timplimenta s-sentenza tal-Qorti Ġenerali fil-Kawża T-650/17, bi ksur tal-prinċipju ta’ proporzjonalità kif ukoll tal-Artikolu 5(1) u (4) TUE.
               
            
                  5.
               
               
                  Il-ħames motiv ibbażat fuq il-fatt li r-Regolament ikkontestat jikser id-dritt għal rimedju effettiv, li huwa prinċipju ġenerali tad-dritt tal-Unjoni stabbilit fl-Artikolu 47 tal-Karta tad-Drittijiet Fundamentali tal-Unjoni Ewropea. Skont ir-rikorrenti, l-eqreb rimedju effettiv għall-impożizzjoni illegali ta’ dazji fuq l-importazzjonijiet tagħhom kien li jinkiseb annullament u b’hekk li jitħallsu lura kompletament għad-dażji mħallsa indebitament.
               
            
                  6.
               
               
                  Is-sitt motiv ibbażat fuq il-fatt li, permezz tar-Regolament ikkontestat, il-Kummissjoni timponi dazju għal perijodu li matulu dan id-dazju huwa preskritt bis-saħħa tal-Artikolu 103 tal-Kodiċi Doganali tal-Unjoni (4), li jipprevedi limitu ta’ tliet snin mid-data tal-importazzjoni sabiex jinġabru tali dazji.
               
            
                  7.
               
               
                  Is-seba’ motiv ibbażat fuq il-fatt li r-reġistrazzjoni ta’ importazzjonijiet tal-prodotti ta’ JMCC ma kinitx tikkostitwixxi raġuni għall-Kummissjoni sabiex timponi d-dazji b’mod retroattiv f’dan il-każ. Skont ir-rikorrenti, il-Kummissjoni barra minn hekk ma kellhiex il-kompetenza sabiex timponi l-obbligu ta’ reġistrazzjoni, u l-importazzjonijiet tal-prodotti ta’ JMCC ġew suġġetti għar-reġistrazzjoni bi ksur tal-Artikolu 14(5) tar-Regolament bażiku.
               
            
         (1)  ĠU 2020, L 274, p. 20.
      
      
         (2)  ĠU 2009, L 343, p. 51.
      
      
         (3)  Regolament ta’ Implimentazzjoni tal-Kummissjoni (UE) 2017/1146 tat-28 ta’ Ġunju 2017 li jimponi mill-ġdid dazju antidumping definittiv fuq l-importazzjonijiet ta’ fittings tal-fondut għal tubi jew pajpijiet bil-kamin, ta’ ħadid fondut malleabbli, li joriġinaw mir-Repubblika tal-Poplu taċ-Ċina, manifatturati minn Jinan Meide Castings Co., Ltd (ĠU 2017, L 166, p. 23).
      
         (4)  Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (ĠU 2013, L 269, p. 1, rettifiki fil-ĠU 2013, L 287, p. 90 u fil-ĠU 2016, L 267, p. 2).